Kollox f'idejn il-Parlament Ingliż li llejla se jiddeċiedi dwar jekk għandux iħalli l-Unjoni Ewropea mingħajr ftehim Illejla l-Parlament Ingliż ivvota kontra 'no deal' Brexit, jiġifieri li r-Renju Unit joħroġ mill-Unjoni Ewropea (UE) mingħajr ma jkun laħaq ftehim mal-UE. Id-Deputati kienu qed jivvutaw fuq emenda tal-Prim Ministru Theresa May b'321 favur u 308 kontra. B'hekk 'no deal' Brexit ma jistax isir, issa jew taħt l-ebda ċirkostanza. Il-Prim Ministru Theresa May kienet kostretta ssejjaħ dan il-vot wara li lbieraħ reġgħet tilfet il-vot dwar il-ftehim li nnegozjat mal-Unjoni Ewropea għall-Brexit. Jekk il-vot tal-lejla jkun kontra Brexit bla ftehim, il-Parlament Ingliż se jkun qed jerġa’ jintalab jivvota jekk għandux jitlob lill-Unjoni Ewropea biex Brexit ikun pospost għal Ġunju, hekk kif ir-Renju Unit kellu jħalli l-Unjoni Ewropea fid-29 ta’ Marzu li ġej. Ilbieraħ, 391 Membru Parlamentari vvutaw kontra l-ftehim dwar Brexit biex hekk il-ftehim ma kienx approvat b’149 vot. Minkejja li Theresa May kienet kostretta tmur lura r-Renju Unit biex iġġib aktar assigurazzjonijiet legali, partikolarment dwar il-ftehim Backstop, li jitratta l-fruntiera bejn l-Irlanda ta’ Fuq u r-Repubblika tal-Irlanda, irnexxielha tikkonvinċi biss madwar 40 Deputat tal-Gvern tagħha u li ma kienx biżżejjed biex il-vot jgħaddi. Theresa May qed tibqa’ tinsisti li l-ftehim li nnegozjat huwa l-aqwa ftehim possibbli, anke għax l-Unjoni Ewropea mhux lesta terġa’ tinnegozjah mill-ġdid. X’ġara s’issa...